ระยะสั้นกังวลยุโรป
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

....พงศ์ภัทร สิริพิพัฒน์
ตลาดหุ้นไทยในสัปดาห์ที่ผ่านมาปรับตัวขึ้นต่อเนื่อง หลังจากที่ความกังวลต่อการออกมาตรการควบคุมเงินไหลเข้าของทางการหายไปตั้งแต่ปลายสัปดาห์ก่อน ในขณะที่ปัจจัยทางด้านต่างประเทศยังเป็นบวก ตลาดยังเก็งกำไรกันเรื่องการทำนโยบายผ่อนคลายของเฟดในครั้งที่ 2 (QE2) ซึ่งอาจจะมีปริมาณเงินที่ใช้ในการซื้อพันธบัตรสูงถึง 1 ล้านล้านเหรียญสหรัฐ และนั่นหมายถึงสภาพคล่องที่จะเข้ามาในตลาดเงินตลาดทุนโลก ระดับราคาสินทรัพย์ทางการเงินจะปรับตัวขึ้นตาม ขณะที่นักลงทุนต่างชาติยังมียอดซื้อสุทธิหนาแน่นในระดับพันล้านบาทต่อเนื่อง 9 วัน 
ประเด็นที่ตลาดให้ความสนใจและมีผลต่อการลงทุนสูง ยังคงเป็นในเรื่อง QE2 โดยนักวิเคราะห์ในสหรัฐส่วนใหญ่คาดว่าจะมีการทำ QE2 ในปีนี้ ในขณะที่ตลาดพันธบัตรน่าจะเป็นตัวชี้นำที่ดีของสินทรัพย์ทางการเงินอื่นๆ เพราะหากมีการทำ QE2 จะส่งผลบวกโดยตรงกับตลาดพันธบัตร และทำให้อัตราผลตอบแทนในทุกช่วงอายุปรับตัวลง เราแนะนำให้ใช้ตลาดพันธบัตรสหรัฐเป็นจุดตัดสินใจหรือจุดเปลี่ยนทิศทางของสินทรัพย์เสี่ยงในตลาดหุ้นหรือสินค้าโภคภัณฑ์ 
“หากอัตราผลตอบแทนพันธบัตรยังคงปรับตัวลงในทุกช่วงอายุ คาดว่าการทำ QE2 ยังคงเกิดขึ้นได้ แต่หากผลตอบแทนเริ่มกลับมาปรับตัวขึ้น มีความเป็นไปได้ที่เฟดอาจจะทำ QE2 ช้ากว่าที่คาดหรืออาจยังทำ QE2 ในปีนี้ แต่ต้องพิจารณาปัจจัยอื่นประกอบด้วย”
อย่างไรก็ตาม แม้ว่าในระยะกลางเรามองว่ายังดี แต่ในระยะสั้นตลาดอาจจะได้รับผลกระทบจากปัญหาในยุโรปบ้าง หลังจากที่มีข่าวว่ารัฐบาลไอร์แลนด์กำลังเตรียมถอนการค้ำประกันหนี้บางประเภทของธนาคารไอร์แลนด์ในช่วงสิ้นเดือนนี้ และคาดว่าสเปนมีโอกาสสูงที่จะถูกลดอันดับเครดิต ซึ่งหากถูกลดอันดับเครดิตมากกว่า 1 ขั้น คาดว่าจะส่งผลลบต่อตลาดพันธบัตรและส่งผลต่อเนื่องถึงตลาดหุ้น 
ส่วนปัจจัยในประเทศ ตลาดจับตาอยู่ 2 ประเด็น คือ เรื่องนโยบายของการควบคุมเงินไหลเข้า หากเงินบาทกลับมาแข็งค่ารุนแรงใกล้ 30 บาท/ดอลลาร์ หรือหลุดต่ำกว่า การถกเถียงในประเด็นนี้จะกลับมาอีก 
ประเด็นที่สองเรื่องการก่อความไม่สงบ ที่อาจเกิดขึ้นต่อเนื่องหลังจากที่มีการวางระเบิด 4 จุด ซึ่งนักลงทุนต่างชาติค่อนข้างให้ความสนใจมาก และอาจจะขายสุทธิออกมาหากมีความเสี่ยงสูงขึ้น 
ทิศทางเทคนิค ระยะสั้นจะมีแนวต้านหลักถัดไปอยู่ที่บริเวณ 972975 จุด หากปรับตัวขึ้นทดสอบคาดว่าจะมีแรงเทขายออกมา ส่วนแนวรับอยู่ที่ 955 จุด หากหลุดจะเสียทิศทางที่เป็นแนวโน้มขึ้น แต่ในระยะกลางยังคงมีมุมมองเชิงบวกต่อตลาด